	KARIN FRIIS BACHS TALE TIL INVIELSE AF AMAGER OG HVIDOVRE HOSPITALS FUNKTION OG BILLEDDIAGNOSTISK ENHED


De fysiske rammer spiller en stor rolle

Velkommen til indvielsen af Funktion og Billeddiagnostisk Enhed.

Patienter og deres pårørende skal føle sig både trygge og velkomne, når de kommer her på Hvidovre Hospital. Her spiller de fysiske rammer en vigtig rolle, og vi arbejder hele tiden på at gøre vores bygninger bedre. Det gør vi både gennem det kommende nybyggeri og ikke mindst gennem fornyelse af det eksisterende hospital, der også fremover fylder mest for de besøgende. 

Ombygningen, som vi i dag fejrer afslutningen af, er egentlig kun den fysiske samling af tre afdelinger, der blev fusioneret tilbage i 2010. Siden da er der arbejdet som én afdeling, men i forskellige områder af hospitalet. Det har betydet, at ens kolleger var spredt på flere lokationer, og dermed har fusionen været lidt vanskelig igennem årene. Med denne fysiske samling er alle nu samlet, og det er jeg rigtig glad for.

Wayfinding, dagslys og nyt personalerum
Ombygningen og samlingen af enheden har taget udgangspunkt i de overordnede designprincipper for alle ombygninger, med en helt ny fælles modtagelse som samler alle patienter, med venteområder og med udgang til det fri, og med intern wayfinding, så patienterne nu kan finde rundt i den store afdeling. 

Dermed har vi gjort det lettere for patienter og pårørende at finde vej på afdelingen – et længe næret ønske. Det har vi gjort gennem sammenhængen mellem farver, bedre skiltning og teknik.

Vi er også lykkedes med at få mere dagslys ind, og med at skabe de bedste rammer for vores medarbejdere og patienter. Afdelingen har også ved samme lejlighed fået et nyt og mere tidssvarende look med friske farver og grafik på væggene. Til personalet er der herudover lavet et nyt personalerum, som kan opdeles efter behov.

Hvidovre Hospital er på mange områder et velfungerende hospital, og der er investeret meget de seneste år i både de fysiske rammer, og i måden vi modtager vore patienter og pårørende på. Vi må dog også se i øjnene, at huset jo alt andet lige er fra 1976, og der er efterslæb og behov vi ikke kan opfylde foreløbig i dagens økonomiske situation. 

Vi skal følge med tiden

Men, vi skal følge med tiden og dermed med de nye krav og behov der bliver stillet til et moderne akuthospital, og søge at være hospital, som er tidssvarende, funktionelt og rart at være på. Derfor arbejder vi over hele hospitalet på at disse lave samlede modtagelser, nye indbydende venteområder, lyse omgivelser, og dagslys og farver, og som I kan se her i dag, så er den målsætning lykkedes her. Man kan se, at dagslyset finder vej fra gårdhaverne til venteområdet, der er kommet glashjørne fra hovedgangen og ind mod modtagelsen, og der er kommet nye farver og ny identitet til afdelingen. Alt sammen designet ud fra patienternes behov.

Byggeriet, der beløber sig ca. 45 mio. kr. og omfatter røntgen, CT, ultralyd og Klinisk Fysiologisk og Nuklearmedicinsk afdeling omfatter i alt ca. 2500 m2.  Byggeprocessen har været delt i 3 etaper, for at alle funktioner har kunnet være i brug. Vi har simpelthen ikke pladsen til at flytte væk mens der ombygges, så udfordringen har været at afdelingen har været i fuld drift, mens vi har ombygget over lang tid. 

Det siger sig selv, at det har krævet fleksibilitet fra både personale og håndværkere, og herfra meget ros til vore medarbejdere for dette.

Ombygningen giver et bedre flow for patienten

Klinisk Fysiologisk og Nuklearmedicinsk afdeling er rykket ind i helt nye lokaler. Der er i den forbindelse etableret 4 scannerrum, 1 nyt laboratorie med sluser, samt nye undersøgelsesrum til mange forskellige formål. 

CT og ultralyd er blevet totalrenoveret og funktionerne er flyttet, så de nu ikke længere ligger forskellige steder i afdelingen, men er samlet. Det giver et meget bedre flow af og for patienterne, og personalet har fået deres egne områder. Røntgenrummene er også renoveret, og en hel del udstyr skiftet. Der er samlet udskiftet udstyr for over 25 mio. kr., så det er en ganske omfattende fornyelse af ”maskinparken” der har fundet sted sammen med ombygningerne.

Selve hjertet af afdelingen er helt totalrenoveret, og der er etableret nye fleksible konferencerum, og nye beskriverrum. Og vi er stolte af resultatet. 

Tak for jeres tålmodighed

Tilsammen skal alle de her ændringer sikre et samspil mellem bygninger, teknologi og arbejdsgange. Det skaber optimale patientforløb og sikrer, at patienter og pårørende føler sig tilpasse, velkomne og trygge.

Til sidst skal der lyde en tak – udover til afdelingen for deres tålmodighed – men også til rådgiverne (CF Møller og MOE) og de mange entreprenører, der har henholdsvis tegnet, designet og bygget den nye afdeling, og også til alle de af vore egne medarbejdere der har været involveret i og bidraget til processen i de 2-3 år. 

Jeg håber, at både patienter og medarbejdere bliver glade for de nye rammer.

Tak for ordet.
